مرکزی آمریکا اؤلکه‌لرین‌دن گواتمالانین باشکندی گواتمالاسیتی یاخینلیغیندا بیر سیغینما یوردوندا چیخان یانغیندا، 22 گنج قیز حیاتینی ایتیردی، 25 نفر ده یارالاندی.
حیاتینی ایتیرن‌لرین یاش‌لاری 14 ایله 17 آراسیندا.
یانغین خبرینی آلان یوردداکی گنج‌لرین و اوشاق‌لارین عائله‌لری ایله قوهوم‌لاری یوردا آخین ائتدی.
یورددا قالان قیزلار، جینسی ساتاشمایا اوغرادیق‌لارینی ایفاده ائده‌رک چرشنبه آخشامی گونو عصیان باشلاتمیشدی.
یوردداکی عصیانا پلیس مداخیله ائتمیش، 60 نفره یاخین اوشاق ایسه قاچمیشدی.
پلیس، ایلک بیلگی‌لره گؤره یانغی‌نین سببی‌نین، بیر قروپ گنجین یاتاق‌لاری یاندیرماسی اولدوغونو آچیقلادی.
یورددا، داها چوخ 18 یاشین آلتینداکی تجاوز قوربان‌لاری، ائوسیز و یا اصلاح ائولرینده جزاسینی تاماملامیش اوشاق و گنج‌لر قالیردی.
نورمالدا 600 نفرین قالماسی اوچون اینشا ائدیلن یورددا یانغین زامانی 800 نفرین اولدوغو تخمین ائدیلیر.
فاجعه‌نین آردین‌دان اؤلکه‌ده اوچ گون میلی یاس اعلان ائدیلدی.
گواتمالانین یاساما اورگانی اولان جمهوریت کنگره‌سی ایسه یانغینلا ایلگیلی اولا‌راق سوروشدورما آچیلماسینی ایسته‌دی.
بعضی حکومت یئتکیلی‌لری ده بیر مدت‌دیر یوردداکی شرط‌لری تنقید ائدیردی.
